Дунаим щэрэIу — Адыгэ макъ\nРедактор 15.10.2021 15.10.2021 КУЛЬТУРЭР, КЪЭБАРЫКlЭХЭР\nУрысыем ишъолъырхэм академическэ музыкэм­кIэ яфестивалэу «Музыкальнэ Адыгеир» чъэпы­о­гъум и 11 — 12-м яплIэнэрэу Мыекъуапэ щы­кIуагъ.\nАдыгэ Республикэм и Къэралыгъо филармоние, республикэм культурэмкIэ и Министерствэ кIэщакIо зыфэхъугъэхэ фестивалым Москва, Санкт-Петербург, Къыблэм, Темыр Кавказым къарыкIыгъэхэр хэлэжьагъэх.\nРеспубликэм культурэмкIэ иминистрэу Аулъэ Юрэ фестивалым изэхэщэкIо куп итхьамэтагъ. Адыгэ Республикэм икомпозиторхэм я Союз ипащэу Нэхэе Аслъан Ю. Аулъэм тхьамэтагъор дызэрихьагъ. ЗэхэщэкIо купым хэтыгъэх республикэм культу­рэмкIэ иминистрэ иапэрэ гуадзэу О. Гавшинар, культурэмкIэ Министерствэм иотдел ипащэу Б. Шэуджэныр, АР-м и Къэралыгъо филармоние ипащэу М. Къу­лэр, республикэм искусствэхэмкIэ иколледжэу У. Тхьабысымэм ыцIэ зыхьырэм ипащэу Щ. Куфанэр, АР-м и Къэралыгъо филармоние и Къэралыгъо сим­фоническэ оркестрэ ихудожественнэ пащэу П. Темыркъанэр, филармонием ипащэ игуадзэу Э. Хьаджымэр.\n— КультурэмкIэ Министерствэм, АР-м икомпозиторхэм я Союз, республикэм и Къэралыгъо филармоние зэхащэгъэ фести­валым зеушъомбгъу, — къыщи­Iуагъ министрэу Аулъэ Юрэ зэ­фэ­хьысыжь зэхахьэм. — Урысые Федерацием икомпозиторхэм я Союз и ГъэIорышIапIэ итхьаматэу Рэщыд Калимуллиным тизэхахьэ къыщиIуагъ шъолъырхэм яфестиваль къэралыгъо фестиваль хъуным зэрэфэхьазырыр. Фестивалыр Мыекъуапэ зэрэщыкIуагъэм музыкальнэ искусствэм хэшIыкI фызиIэхэм уасэ фашIыщт. Тэ къыхэдгъэщырэр фестивалым Мыекъуапэ лъапсэ зэрэщишIы­гъэр, Урысыем иIофтхьабзэхэм ащыщ хъуным тызэрэпылъыщтыр ары.\n— Академическэ музыкэр шэпхъэ лъагэхэм алъыIэсыгъ, — къыщиIуагъ зэIукIэм Рэщыд Калимуллиным. — Ащ фэдэ музыкэр зыгу рихьыхэрэр зэхэзыхы зышIоигъохэр филармонием щызэIукIагъэхэу сэлъытэ. ГъэпсыкIэу фестивалым иIэм узыIэпещэ, Урысыем ифестиваль зызэхатщэ­кIэ, музыкальнэ искусствэм хэ­хъоныгъэ инхэр фэхъущтых.\nАдыгэ Республикэм икомпозиторхэм я Союз итхьаматэу Нэхэе Аслъан, нэмыкIхэм фестивалым зызэриушъомбгъугъэр хагъэунэфыкIыгъ. Урысыем ифестиваль зызэхащэкIэ академическэ музыкэм нахь зыкъиIэтыщт.\nМузыкальнэ искусствэм ипроизведение дэгъухэм анахь дэ­гъужьхэр ары академическэ музыкэм хэхьагъэхэу тлъытэхэрэр. Ащ фэдэ IофшIагъэхэм уядэIуныр зымыуасэ щыIэп.\n«Музыкальнэ Адыгеим» Москва, Санкт-Петербург, Къэ­бэртэе-Бэлъкъарым, Къэрэщэе-Щэрджэсым, Дагъыстан, Темыр Осетием — Аланием, Чэчэным, Башкортостан, Татарстан, Астрахань ыкIи Ростов хэкухэм, Краснодар краим, Адыгеим якомпозиторхэм аусыгъэхэр щыIугъэх.\nТигушъхьэ кIуачIэ къэзыIэтыгъэхэм ащыщ дунэе музыкальнэ искусствэм хэхьэгъэ произведениехэм ягъусэу къош республикэхэм, Адыгеим якомпозиторхэм япроизведениехэр фестивалым зэрэщызэхэтхыгъэхэр.\nДаур Аслъан Къэрэщэе-Щэр­джэсым и Къэралыгъо гимн ­ыусыгъ, ащ ипроизведениеу къу­шъхьэчIэсхэм яхьылIагъэр симфоническэ оркестрэм къыригъэ­Iуагъ, дирижерыр Адыгэ Рес­публикэм изаслуженнэ артистэу Аркадий Хус­нияров.\nАдыгэ Республикэм искусст­вэхэмкIэ изаслуженнэ IофышIэшхоу, Къэбэртэе-Бэлъкъарым икомпозитор цIэрыIоу ХьаIупэ Джэбраил «Къэбэртэе ныбжьыкIэ увертюр» зыфиIоу ыусыгъэр фес­тивалым щызэхэтхыгъ. Композитор ныбжьыкIэу Анзорыкъо Долэт ыусыгъэми тигуапэу тедэIугъ.\nКомпозитор ныбжьыкIэу Артем Пысь Мыекъуапэ щапIугъ, Москва консерваторием Iоф щешIэ. Адыгэ­мэ яшэн-хабзэхэм афэгъэ­хьыгъэу «шыблэ-уджыр» ащ ыусыгъ. Симфоническэ оркестрэм идирижерэу СтIашъу Къэплъан музыкантхэм япащэу лъэпкъ орэ­дышъор къырагъэIуагъ.\nУрысыем, Адыгеим янароднэ артистэу, композиторэу Дмитрий Шостакович ыцIэкIэ агъэнэфэгъэ шIухьафтыныр къызыфагъэшъо­шэгъэ Нэхэе Аслъан ипроизведениеу фестивалым щызэхэтхыгъэ­хэр гум къегущыIыкIых, псэм фэ­IорышIэх.\nТатарстан икомпозиторхэм я Союз итхьаматэу, Урысыем, дунаим ащызэлъашIэрэ композиторэу Рэщыд Калимуллиным зэхахьэм къыщытиIуагъ Урысыем, Европэм ячIыпIэ хэхыгъэхэм ащ фэдэ произведениехэр къащебгъэ­Iонхэр яфэшъуашэу зэрэщытыр.\nНэхэе Аслъан икъэшъо мэкъа­мэу «Уджыр» рапсодием къы­пкъырыкIыгъ. Симфоническэ оркестрэм произведениер къыригъэ­Iуагъ. Дирижерыр СтIашъу Къэплъан, орэдышъор пщынэмкIэ къыхезыгъадзэрэр Адыгэ Респуб­ликэм инароднэ артистэу Мышъэ Андзаур. Произведениер лъэпкъ гупшысэм хэгъэщагъ. Гур зэредзэ, егъэгупшысэ, щыIэныгъэм фещэ.\nАдыгэ Республикэм инароднэ артисткэу Ольга Мамикян скрипкэмкIэ, АР-м изаслуженнэ артистэу Василий Причепэ флейтэм­кIэ, дунэе зэнэкъокъухэм ялау­реатэу, профессорэу Санкт-Петер­бург къикIыгъэ Александр Яковлевым фортепианэмкIэ, нэмыкIхэр концертхэм ахэлэжьагъэх, орэды­шъохэр агъэжъынчыгъэх.\nТемыр Осетием — Аланием, Астрахань хэкум, Адыгеим, Моск­ва, фэшъхьафхэм якомпозиторхэм япроизведениеу фестивалым щыIугъэхэр гум шIукIэ къинэжьыщтых. Куфэнэ Щамсэт, Сулейманов Юныс, Хьакъуй Аслъан, нэмыкIхэу творческэ купхэм япащэхэм фестивалым щызэхахы-гъэр, щалъэгъугъэр щыIэныгъэм шIукIэ къыщятэжьыщт.\nФестивалым студентхэр, еджэ­кIо ныбжьыкIэхэр, музыкэр зы­шIогъэшIэгъонхэр еплъыгъэх. Къэралыгъо гъэпсыкIэ иIэу Адыге­ир зыпсэурэр илъэси 100 зэрэ­хъурэм фэгъэхьыгъэ фестивалым нахь зиушъомбгъунэу фэтэIо. Хъупэ Мурат Адыгеим фэгъэхьыгъэу ыусыгъэр оркестрэм къыригъэIуагъ.\nФестивалым чанэу хэлэжьа­гъэ­хэм шIухьафтынхэр афашIы­гъэх.\nПредыдущая В Адыгее особое внимание уделяют обеспечению безопасности в сфере туруслуг\nСледущая ЗэхэщакIохэр IофшIагъэхэм къяжэх